จับตา SET ทะยานแรงตามตปท. ลุ้นทะลุ 1,300 จุด รับวัคซีน “โควิด-19”
จับตา SET ทะยานแรงตามตปท. ลุ้นทะลุ 1,300 จุด รับวัคซีน "โควิด-19"
จับตา SET ทะยานแรงตามตปท. ลุ้นทะลุ 1,300 จุด รับวัคซีน "โควิด-19"
10 พ.ย. 2563

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ เปิดเผยว่า ตลาดหุ้นไทยเช้านี้ดัชนีฯมีโอกาสดีดตัวขึ้นทะลุ 1,300 จุดไปได้ ตอบรับความคืบหน้าวัคซีนต้านไวรัสโควิด-19 หลังจากไฟเซอร์ และ BioNTech แถลงว่าผลการทดลองร่วมกันพัฒนาวัคซีนมีประสิทธิภาพมากกว่า 90% ในการป้องกันไวรัสโควิด-19 ทำให้ตลาดหุ้นทั่วโลกปรับตัวขึ้นตอบรับ โดยเฉพาะตลาดยุโรปบวกแรง และเช้านี้ตลาดหุ้นภูมิภาคเอเชียส่วนใหญ่เคลื่อนไหวในแดนบวก
นอกจากนี้ การที่นายโจ ไบเดน ชนะการเลือกตั้งประธานาธิบดีสหรัฐมองเป็นผลดีต่อเม็ดเงินที่มีโอกาสที่จะไหลเข้ามาในเอเชีย โดยเฉพาะ Emerging Market
ส่วนบ้านเราแม้จะสามารถคุมการแพร่ระบาดไวรัสโควิด-19 ได้ค่อนข้างดี แต่ความคืบหน้าของการพัฒนามีวัคซีนก็น่าจะทำให้หุ้นในกลุ่มท่องเที่ยว, สายการบิน รวมถึงหุ้นที่มีความอ่อนไหวต่อเศรษฐกิจ และยัง Laggard น่าจะกลับมาปรับตัวได้ดีขึ้นในวันนี้ อย่างไรก็ดี ยังต้องติดตามการปรับน้ำหนักลงทุนของ MSCI วันพรุ่งนี้ และตัวเลขเศรษฐกิจของจีน อย่างดัชนีราคาผู้ผลิต (PPI) ส่วนบ้านเราก็ต้องติดตามการทยอยประกาศผลประกอบการของบริษัทจดทะเบียนต่อไป
พร้อมให้แนวรับ 1,275-1,280 จุด ส่วนแนวต้าน 1,310-1,320 จุด
ขณะที่ ตลาดหุ้นเอเชียปรับตัวขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นกว่า 800 จุดเมื่อคืน หลังจากไฟเซอร์ อิงค์ บริษัทยารายใหญ่สุดของสหรัฐ และ BioNTech บริษัทยาของเยอรมนี แถลงความคืบหน้าครั้งใหญ่ในการทดลองวัคซีนต้านไวรัสโควิด-19 โดยข่าวดังกล่าวทำให้นักลงทุนมีความหวังว่าเศรษฐกิจจะฟื้นตัวเร็วขึ้นจากวิกฤตโควิด-19
โดย ดัชนี SSE Composite ตลาดหุ้นจีนเปิดวันนี้ที่ 3,387.62 จุด เพิ่มขึ้น 13.89 จุด, +0.41% ดัชนี NIKKEI 225 ตลาดหุ้นญี่ปุ่นเปิดวันนี้ที่ 25,087.30 จุด เพิ่มขึ้น 247.46 จุด, +1.00% ดัชนี HSI ตลาดหุ้นฮ่องกงเปิดวันนี้ที่ 26,474.04 จุด เพิ่มขึ้น 457.87 จุด, +1.76% ดัชนี TAIEX ตลาดหุ้นไต้หวันเปิดวันนี้ที่ 13,090.65 จุด ลดลง 36.82 จุด, -0.28% ดัชนี KOSPI ตลาดหุ้นเกาหลีใต้เปิดวันนี้ที่ 2,453.95 จุด เพิ่มขึ้น 6.75 จุด, +0.28% ดัชนี FTSE STI ตลาดหุ้นสิงคโปร์เปิดวันนี้ที่ 2,672.98 จุด เพิ่มขึ้น 63.62 จุด, +2.44% ดัชนี FBMKLCI ตลาดหุ้นมาเลเซียเปิดวันนี้ที่ 1,521.95 จุด ลดลง 2.37 จุด, –0.16%
ด้าน บริษัท ไฟเซอร์ และ BioNTech แถลงเมื่อวานนี้ว่า ผลการทดลองบ่งชี้ว่าวัคซีนต้านไวรัสโควิด-19 ซึ่งไฟเซอร์และ BioNTech พัฒนาร่วมกัน มีประสิทธิภาพมากกว่า 90% ในการป้องกันไวรัสโควิด-19 สำหรับผู้ที่ไม่เคยติดเชื้อมาก่อน
ทั้งนี้ ไฟเซอร์จะยื่นจดทะเบียนวัคซีนต้านไวรัสโควิด-19 ต่อสำนักงานอาหารและยาสหรัฐ (FDA) ในสัปดาห์หน้า และคาดว่าจะมีการผลิตวัคซีน 50 ล้านโดสภายในปีนี้ และ 1.3 พันล้านโดสในปีหน้า